
E l n ö k é t ő l
                                                     J A V A S L A T

                    az önkormányzat sportkoncepciójának felülvizsgálatára

Tisztelt Képviselő-testület!

Martfű Város Önkormányzatának Képviselő-testülete a 13/2005. (II.17.) számú határozatával fogadta el a Martfű Város Önkormányzatának Testnevelési és Sportkoncepcióját, amelyben megfogalmazásra került az Önkormányzat sporttal kapcsolatos stratégiája, valamint az abból levezethető célok és feladatok összessége.
2011. októberében pedig megtárgyalta a Képviselő-testület a városunkban folyó sporttevékenységről szóló, valamint az ehhez kapcsolódó feladatokról készült tájékoztatót, mely a 162/2011. (X.27.) sz. határozattal került elfogadásra. 
Az önkormányzatnak mint minden területen, így a sport területén is az önkormányzatiság elveinek megfelelően kell a lakossági igényeknek, a prioritásoknak és a gazdasági lehetőségeknek megfelelő hosszabb távú tervezést megvalósítani, helyben kell a megfelelő kereteket kialakítani. 

Az önkormányzati törvény a sporttörvénnyel összhangban határozza meg az önkormányzatok sporttal kapcsolatos feladat- és hatásköreit, a települési önkormányzat kötelező feladatai között írja elő a helyi sporttevékenység támogatását. A jogszabályi keretek az önkormányzat teherbíró képességére alapozzák a feladatellátást, így kiemelten fontos, hogy a rendelkezésre álló forrásokat a város tervezetten, s a lehető leghatékonyabban használja fel a sportélet finanszírozásában. 

A sportnak széles körű társadalmi, szocializációs és egészségügyi hatása is van, ezért a lehető legjobban ki kell használni a sportban rejlő lehetőségeket.
Martfű Város Önkormányzata Testnevelési és Sportkoncepciójának célja, hogy a nemzetközi, országos és a helyi társadalmi igények alapján, a gazdasági és jogszabályi lehetőségeknek megfelelően megfogalmazza a város sportéletének jövőképét és célrendszerét, illetve a megvalósítás stratégiáját, a megvalósításhoz szükséges feladatokat. 
A koncepciónak meg kell felelnie a mindenkor aktuális jogszabályi környezetnek. Az önkormányzatok sportban vállalt szerepét alapvetően a már említett két törvény szabályozza. A sporttal kapcsolatos szakmai kereteket jelenleg a sportról szóló 2004. évi I. törvény módosításáról szóló 2011. évi CLXXII. törvény, az önkormányzat sporttal kapcsolatos feladatát pedig a helyi önkormányzatokról szóló 1990. évi LXV. törvény határozza meg.

A városi sportkoncepcióban meg kell jelennie az európai és nemzeti értékrendnek. Integrálnia kell az Európai Sport Chartában megfogalmazott alapelveket, igazodnia kell a széleskörű politikai egyetértéssel elfogadott XXI. Nemzeti Sportstratégia alapelveihez, az abban megfogalmazott célrendszerhez, irányokhoz és prioritásokhoz.

Az sportkoncepciónk megalkotása óta többször módosult a sporttörvény, amely érinti a sportegyesületekben tevékenykedő amatőr sportolókat, valamint megjelent a 107/2011. (VI.30.) Korm. rendelet, mely a látvány- és csapatsport támogatásáról szól.

Ezen kívül megszületett az új köznevelésről szóló törvény -  amelyben foglaltak jórészt 2012. szeptember1-től lépnek hatályba – és amely  2013. szeptember 1-től felmenő rendszerben bevezeti a mindennapos testnevelést. 

2013. január 1-től lép hatályba az új jogszabály, a helyi önkormányzatokról szóló 2011. évi CLXXXIX. törvény, valamint jövő év elejére fejeződik be a közigazgatási reform is. Ennek eredményeként 2013. január 1-től a sporttevékenység egyik jelentős bázisa, az oktatás állami feladat lesz, s az ingó- és ingatlan vagyon fenntartása, működtetése a tervek szerint ugyan az önkormányzatok feladata lesz, de az ezzel kapcsolatos szabályozás még nem ismert.
A sportkoncepció felülvizsgálatához a városban működő sportszervezetek aktuális adatait,  megvalósítandó céljait, elért eredményeit, javaslatait az előterjesztés melléklete szerint ismételten összegyűjtöttük és a stratégiába illeszthetően figyelembe vettük.
Ezen kívül módosításra került a 162/2011. (X.27.) sz. határozatnak megfelelően  a 2005-ben elfogadott sportkoncepció 3. sz. mellékletét képező, az önkormányzati támogatás alapelveit rögzítő szabályozás a tavaly kidolgozott bírálati szempontokkal, valamint az igényléssel és a támogatás elszámolásával kapcsolatos adminisztrációs nyilvántartási módosításokkal.

A sporttal kapcsolatos hosszú távú terveinket azonban az ismertetett okok miatt 2013-ban mindenképpen indokolt lesz az addigra kialakuló új helyzetnek megfelelően áttekinteni, esetleg teljesen új alapokra helyezve újraszabályozni, mivel mindezek miatt szükséges lehet a városban működő sportszervezetek jövőképének és célrendszerének az újragondolása. 
Tisztelt Képviselő-testület!

A jelenleg ismert jogszabályi változások alapján felülvizsgáltuk a város sportkoncepcióját, melynek az így kiegészített, aktualizált változatát kérem szíveskedjenek az alábbi határozati javaslat alapján megtárgyalni és elfogadni:
Határozati javaslat:


Martfű Város Önkormányzat Képviselő-testületének

…./2012. (VI.28.) Ö. határozata
javaslat az önkormányzat sportkoncepciójának felülvizsgálatáról

Martfű város Önkormányzatának Képviselő-testülete megtárgyalta és elfogadja a határozat mellékletét képező felülvizsgált, s a jelenlegi helyzetnek megfelelően aktualizált Testnevelési és sport koncepciót.
A Képviselő-testület köszönetet mond a sportszervezetek városunkban végzett tevékenységéért, elért eredményeik alapján a városunk hírnevének öregbítéséért.
A Képviselő-testület 2013-ban ismét napirendre tűzi az önkormányzat Testnevelési és sportkoncepciójának felülvizsgálatát, szükség szerinti újraszabályozását, mellyel az Oktatási, Művelődési, Sport, Civil és Egyházi Kapcsolatok Bizottságát bízza meg. 

A sportkoncepcióban foglaltak végrehajtásáról a továbbiakban is rendszeresen tájékoztatni szükséges a Képviselő-testületet.

